Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: 19/1995. (XII. 13.) BM rendelet és az 1/1995. (I. 6.) IM rendelet eltérő szabályainak harmonizálása érdekében.
Paragraph Index: 1184

1999. október 16-án hatályba léptek. A külföldiek kijelölt helyen való tartózkodása, mint szabadságot korlátozó intézkedés körében az országgyűlési biztos évek óta figyelemmel kíséri a Határőrség közösségi szállásain tartózkodó külföldiek emberi jogainak érvényesülését. Az országgyűlési biztos a kilenc közösségi szállás körül 1998-ban négy (Miskolc, Győr, Balassagyarmat, Nyírbátor), 1999-ben két (Kiskunhalason és a ferihegyi nemzetközi repülőtéren) működő intézményben tartott helyszíni vizsgálatot (OBH 1222/1998., OBH 1931/1999.). A közösségi szállásokkal foglalkozó vizsgálatok egy része civil szervezetek beadványai alapján indultak, de vizsgálatot kért a köztársasági elnök és egy magát megnevezni nem kívánó személy is. Az 1999. évi vizsgálatok sorából kiemelkedik az a kettő, amelyet a kiskunhalasi közösségi szálláson valósítottunk meg. Mindkét alkalommal megállapítottuk, hogy a zárt körülmények között élő, tétlenségre is ítélt külföldiek pszichés állapota rendkívül rossz. Az objektum egy részét emberi tartózkodásra alkalmatlannak minősítettük, és az élet, testi épség-egészséghez fűződő alapvető emberi jogok védelme érdekében javasoltuk a felújítását. Mivel a közösségi szállás lakóinak bezártságérzetét, pszichés állapotát alapvetően befolyásolta az is, hogy egyik épület sem rendelkezett olyan területtel, ahova a külföldiek napközben kimehetnének levegőzni, sétálni, ezért indítványoztuk, hogy a felújítással egy időben „sétálót” is alakítsanak ki. E vizsgálat során derült ki az is, hogy hiányzik az a jogi norma, amely meghatározza a közösségi szálláson élő külföldiek számára a szabad levegőn tartózkodást és annak időtartamát. Ezekben az esetekben a biztos ajánlásai igen gyorsan eredményre vezettek. 1999 júliusában értesülhetett arról, hogy a közösségi szállás kifogásolt részét felújítják, majd 2000 februárjában már a minden igényt kielégítő objektum átadására kapott meghívót. A belügyminiszter előterjesztésére 1999 szeptemberében a Kormány minimum kétórás időtartamban határozta meg a szabad levegőn tartózkodást (OBH 1931/1999., OBH 2394/1999.). Az országgyűlési biztos átfogó vizsgálat keretében áttekintette a Ferihegy repülőtéren működő határátkelőhelyen a Magyar Köztársaság területére történő belépés, illetve harmadik országba való továbbutazás szándékával megjelenő külföldi állampolgárok alkotmányos jogainak érvényesülését. A vizsgálattal érintettek az őket szállító légijárat kiindulási országának területét már elhagyták, az úticéljuk szerinti országot azonban még nem érték el, és a magyar határőrizeti szervek nem engedélyezték vagy megtagadták, hogy a repülőteret elhagyják. Az említettek a repülőtér egy elzárt és szigorúan őrzött — a köznyelvben tranzitzónának nevezett — részén tartózkodtak. A repülőtérre érkező utas már akkor átlépi az államhatárt, amikor az őt szállító repülőgép ajtaját a leszállás után kinyitják. Az útlevélkezelésre jelentkező külföldi tehát már a határátlépés jogi feltételeinek vizsgálatát — más szóval beléptetését — megelőzően is a Magyar Köztársaság területén tartózkodik. Az országgyűlési biztos megállapította, hogy a repülőtéren tartózkodó, be nem léptetett külföldire a hatályos magyar jogszabályokat kell alkalmazni. Az ezzel ellentétes gyakorlat az Alkotmány 8. §

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes